Τζάκι Τζόινερ-Κέρσι

Η Τζακλίν «Τζάκι» Τζόινερ-Κέρσι (αγγλικά: Jacqueline ''Jackie'' Joyner-Kersee, γεννήθηκε 3 Μαρτίου 1962) είναι Αμερικανίδα πρώην αθλήτρια του στίβου, η οποία θεωρείται μεταξύ των σπουδαιότερων όλων των εποχών στο έπταθλο, καθώς και στο άλμα εις μήκος. Κέρδισε τρία χρυσά, ένα αργυρό και δύο χάλκινα Ολυμπιακά μετάλλια σε αυτά τα δύο αγωνίσματα σε τέσσερις διαφορετικές Ολυμπιάδες. Εξακολουθεί να κατέχει το παγκόσμιο ρεκόρ του επτάθλου από το 1988, ενώ κατέχει τα Ολυμπιακά ρεκόρ και στα δύο αγωνίσματα. Το 1999 η IAAF τη συμπεριέλαβε στις 11 καλύτερες αθλήτριες στίβου του 20ού αιώνα. 
Το 2012 εισήχθη στο Hall of Fame της IAAF. Το 2024 η Διεθνής Ένωση Αθλητικού Τύπου (AIPS) την ψήφισε ως μια από τις καλύτερες 100 αθλήτριες όλων των σπορ των τελευταίων 100 χρόνων.

Υπηρέτησε στο διοικητικό συμβούλιο της USA Track & Field (U.S.A.T.F.), του εθνικού διοικητικού σώματος του στίβου.
Είναι ενεργή φιλάνθρωπος στην παιδική εκπαίδευση, τη φυλετική ισότητα και τα δικαιώματα των γυναικών. Είναι ιδρύτρια του ιδρύματος που φέρει το όνομά της, το οποίο ενθαρρύνει τους νέους στο Ανατολικό Σεντ Λούις να ακολουθήσουν αθλητισμό και ακαδημαϊκή εκπαίδευση. Συνεργάστηκε με την Comcast για τη δημιουργία του προγράμματος Internet Essentials το 2011, το οποίο παρέχει υψηλής ταχύτητας πρόσβαση στο διαδίκτυο σε Αμερικανούς με χαμηλό εισόδημα.

Η Τζόινερ-Κέρσι είναι μία από τους πιο γνωστούς αθλητές που ξεπέρασε το  άσθμα με τη οποίο διαγνώστηκε στα πανεπιστημιακά της χρόνια και από το οποίο παρουσίασε κρίσεις ακόμα και κατά τη διάρκεια της καριέρας της.

 Βιογραφία 

 Πρώτα χρόνια 
Η Ζακλίν Τζόινερ γεννήθηκε στις 3 Μαρτίου 1962 στο  Ιλινόις και πήρε το όνομά της από τη Τζακλίν Κένεντι, σύζυγο του τότε προέδρου των Ηνωμένων Πολιτειών. Μεγάλωσε σε φτωχή οικογένεια και η παρότρυνση της οικογένειας ήταν στην απόκτηση μόρφωσης ήταν ισχυρή. Ήταν πολύ καλή μαθήτρια και αθλήτρια, αποφοίτησε κοντά στην κορυφή της τάξης της και αγωνιζόταν στις ομάδες βόλεϊ, μπάσκετ και στίβου του σχολείου. Σημείωσε ρεκόρ άλματος εις μήκος μαθητριών γυμνασίου του Ιλινόις στα 6,68 μέτρα. Η επιτυχία της στο γυμνάσιο οδήγησε σε υποτροφία στο  Πανεπιστήμιο της Καλιφόρνια στο Λος Αντζελες (UCLA), όπου αρχικά επικεντρώθηκε στο μπάσκετ και στο άλμα εις μήκος. Ως αθλήτρια γυμνασίου, προκρίθηκε στους τελικούς στο άλμα εις μήκος στις Ολυμπιακές δοκιμές του 1980, τερματίζοντας όγδοη. Πηγή έμπνευσης της ήταν η Μπέιμπ Ντίντρικσον-Ζαχάριας, σταρ του στίβου, καλαθοσφαιρίστρια και επαγγελματίας παίκτρια του γκολφ στο πρώτο ήμισυ του 20ού αιώνα.

 Ολυμπιακοί Αγώνες 1984 
Η Τζόινερ ξεκίνησε να ασχολείται με το έπταθλο το 1981 και αγωνίστηκε στους Ολυμπιακούς Αγώνες του 1984 στο Λος Άντζελες, όπου κέρδισε το αργυρό μετάλλιο στο έπταθλο. Ήταν το φαβορί πριν τη διοργάνωση, αλλά τερμάτισε πίσω από την Αυστραλή Γκλίνις Ναν. Κατά ειρωνικό τρόπο, η απώλεια του Ολυμπιακού τίτλου ήρθε στο καλύτερό της αγώνισμα, το άλμα εις μήκος, όταν έκανε δύο άκυρες πρώτες προσπάθειές της και έπρεπε να κάνει ένα ασφαλές τρίτο που ήταν ένα μέτριο άλμα. Στο τέλος, κέρδισε το ασημένιο μετάλλιο, χάνοντας το χρυσό μόνο για πέντε βαθμούς. Αν είχε πηδήσει μόνο τρία εκατοστά πιο μακριά ή αν είχε τερματίσει τα 800 μέτρα μόλις το ένα τρίτο του δευτερολέπτου γρηγορότερα, θα ήταν αυτή η νικήτρια.Athletics at the 1984 Los Angeles Summer Games: Women's Heptathlon. Επίσης, κατέλαβε την πέμπτη θέση στο άλμα εις μήκος.

Η Τζόινερ ήταν η πρώτη γυναίκα που σημείωσε πάνω από 7.000 βαθμούς στο έπταθλο (κατά τη διάρκεια των Αγώνων Καλής Θέλησης του 1986). Στις 7 Ιουλίου σημείωσε επίδοση 7.148 βαθμών ξεπερνώντας το προηγούμενο ρεκόρ κατά 202 βαθμούς. Κατέρριψε το ρεκόρ της άλλες δύο φορές μέχρι το 1988 παραμένοντας η μόνη που είχε υπερβεί αυτό το όριο μέχρι το 1989. Το 1986 έλαβε το Βραβείο Τζέιμς Έντουαρντ Σάλιβαν ως ο κορυφαίος ερασιτέχνης αθλητής στις Ηνωμένες Πολιτείες.

Παγκόσμιο Πρωτάθλημα Στίβου 1987

Στο 2ο Παγκόσμιο Πρωτάθλημα Στίβου το 1987 στη Ρώμη, η Τζόινερ κέρδισε εύκολα το χρυσό μετάλλιο στο έπταθλο με 7.128 βαθμούς σχεδόν 600 περισσότερους από τη δεύτερη. Στο άλμα εις μήκος σημείωσε επίδοση 7,14 μέτρα, η καλύτερη στην μέχρι τότε ιστορία του αγωνίσματος. Στο άλμα εις μήκος, η Τζόινερ είχε ισοφαρίσει το παγκόσμιο ρεκόρ της Ανατολικογερμανίδας Χάικε Ντρέξλερ με 7,45, τρεις εβδομάδες πριν την έναρξη της διοργάνωσης και ήταν το φαβορί, κάτι που επιβεβαιώθηκε στους αγώνες με την εύκολη επικράτησή της με 7,36 μέτρα, ρεκόρ αγώνων. Η Ντρέξλερ έμεινε τρίτη με 7,13 μέτρα γνωρίζοντας την πρώτη της ήττα μετά από δύο χρόνια. Η Τζόινερ έλαβε και πάλι το Βραβείο Τζέιμς Έντουαρντ Σάλιβαν.

 Ολυμπιακοί Αγώνες 1988 
Από τότε γνωστή ως Τζάκι Τζόινερ-Κέρσι έπειτα από τον γάμο της με τον προπονητή Μπομπ Κέρσι, συμμετείχε στους Ολυμπιακούς Αγώνες του 1988 στη Σεούλ, όπου κέρδισε χρυσά μετάλλια τόσο στο έπταθλο όσο και στο άλμα εις μήκος. Στους Αγώνες σημείωσε το παγκόσμιο ρεκόρ επτάθλου με 7.291 βαθμούς, το οποίο ισχύει μέχρι και σήμερα. Η επίδοση των 7,27 μέτρων που σημείωσε στο μήκος είναι η καλύτερη που έχει επιτευχθεί στο αγώνισμα κατά τη διάρκεια του έπταθλου. Πέντε ημέρες αργότερα, κέρδισε το δεύτερο χρυσό της μετάλλιο, σημειώνοντας επίδοση 7,40 μ. στο άλμα εις μήκος. Η μονομαχία του μήκους ήταν μεγάλη με τη νέα κάτοχο του παγκοσμίου ρεκόρ με 7,52 μ. Γκαλίνα Τσιστιακόβα και τη Χάικε Ντρέξλερ, που είχε επίσης καταρρίψει το παγκόσμιο ρεκόρ δύο μήνες νωρίτερα με 7,48 μ., να έχουν εξίσου υψηλές πιθανότητες για την κατάκτηση του χρυσού μεταλλίου. Η Σοβιετική αθλήτρια με 7,11 μέτρα στο πρώτο άλμα διατήρησε την πρωτοπορία μέχρι το τρίτο, όταν η Ντρέξλερ προηγήθηκε μέχρι το πέμπτο με 7,22 μέτρα αλλά η Κέρσι με άλμα στα 7,40 μέτρα κατέρριψε το Ολυμπιακό ρεκόρ και κέρδισε το χρυσό μετάλλιο. Ήταν η πρώτη Αμερικανίδα που κέρδισε χρυσό μετάλλιο στο άλμα εις μήκος, καθώς και η πρώτη Αμερικανίδα που κέρδισε χρυσό μετάλλιο στο έπταθλο. Επιπλέον είναι η μόνη που κατέκτησε χρυσό μετάλλιο στο έπταθλο και σε άλλο ξεχωριστό αγώνισμα στην ίδια Ολυμπιάδα. Οι τρεις αθλήτριες εξακολουθούν να κατέχουν τις τρεις καλύτερες επιδόσεις όλων των εποχών στο αγώνισμα. 

μικρογραφία|Η Τζόινερ-Κέρσι στα αμερικανικά Ολυμπιακά δοκιμαστικά του 1988.
Κατά τη διάρκεια των αγώνων της Σεούλ αντιμετώπισε αβάσιμους ισχυρισμούς για χρήση αναβολικών ουσιών, ενώ οι κατηγορίες συνεχίστηκαν και τη επόμενη χρονιά, όπως και για την κουνιάδα της Φλόρενς Γκρίφιθ-Τζόινερ. Χρόνια αργότερα, ο πληροφοριοδότης για ντόπινγκ Βίκτορ Κόντε, ισχυρίστηκε ότι το 1988 είδε προσωπικά έναν  αξιωματούχο στους Αγώνες της Σεούλ να ενημερώνει τον Μπόμπι Κέρσι ότι η Τζόινερ-Κέρσι είχε θετικό τεστ για χρήση PED.

 Παγκόσμιο Πρωτάθλημα 1991 
Η Τζόινερ-Κέρσι ήταν το φαβορί όλων για να διατηρήσει και τους δύο παγκόσμιους τίτλους που είχε κερδίσει τέσσερα χρόνια νωρίτερα στη Ρώμη. Ωστόσο, η πρόκληση της σταμάτησε δραματικά όταν, έχοντας κερδίσει εύκολα το άλμα εις μήκος με άλμα στα 7,32 μ., που καμία δεν μπορούσε να ξεπεράσει, γλίστρησε στη σανίδα απογείωσης και έπεσε με το κεφάλι στην άμμο, αποφεύγοντας σοβαρό τραυματισμό. Ωστόσο, έπαθε θλάση στον οπίσθιο μηριαίο, που την ανάγκασε να βγει από το έπταθλο κατά τη διάρκεια των 200 μέτρων στο τέλος της πρώτης ημέρας.

 Ολυμπιακοί Αγώνες 1992 
Στους Ολυμπιακούς Αγώνες του 1992 στη Βαρκελώνη, η Τζόινερ-Κέρσι κέρδισε το δεύτερο ης Ολυμπιακό χρυσό μετάλλιο στο έπταθλο με επίδοση 7.044 βαθμούς. Κατέκτησε επίσης το χάλκινο μετάλλιο στο άλμα εις μήκος, πίσω από τη Ντρέξλερ.

Παγκόσμιο Πρωτάθλημα Στίβου 1993
Στη διοργάνωση της Στουτγάρδη πρώτευσε στο έπταθλο με 6.837 βαθμούς, αυτή τη φορά δύσκολα με 40 βαθμούς διαφορά από τη δεύτερη.

 Ολυμπιακοί Αγώνες 1996 
Στα δοκιμαστικά των ΗΠΑ για τους επερχόμενους Ολυμπιακούς Αγώνες του 1996, η Τζόινερ-Κέρσι υπέστη  τραυματισμό στο δεξιό της μηρό. Όταν ξεκίνησαν οι Ολυμπιακοί Αγώνες της Ατλάντα, δεν είχε αναρρώσει πλήρως μέχρι την έναρξη του έπταθλου. Μετά το πρώτο αγώνισμα, τα 100 μέτρα μετ΄ εμποδίων, ο πόνος ήταν αφόρητος και αποσύρθηκε. Μπόρεσε να ανακάμψει αρκετά για να αγωνιστεί στο άλμα εις μήκος και να προκριθεί στον τελικό, αλλά ήταν στην έκτη θέση στον τελικό με ένα άλμα να απομένει. Το τελευταίο της άλμα στα 7,00 μ. ήταν αρκετό για να κερδίσει το χάλκινο μετάλλιο. Οι Ολυμπιακοί Αγώνες της Ατλάντα ήταν οι τελευταίοι Ολυμπιακοί Αγώνες της μακράς αγωνιστικής καριέρας της.

 Καριέρα στην επαγγελματική καλαθοσφαίριση 
Το 1996, η Τζόινερ-Κέρσι υπέγραψε για να παίξει επαγγελματική καλαθοσφαίριση για τους Ρίτσμοντ Ρέιτζ της νεοσύστατης American Basketball League. Αν και ήταν πολύ δημοφιλής με τους φιλάθλους, είχε λιγότερη επιτυχία στο παρκέ. Εμφανίστηκε σε μόλις 17 αγώνες, και δεν σημείωσε περισσότερους από 15 πόντους σε κάποιον από αυτούς.

 Ολυμπιακά δοκιμαστικά 2000 
Δύο χρόνια μετά την ανεπίσημη αποχώρησή της από την ενεργό δράση, η Τζόινερ-Κέρσι προσπάθησε να προκριθεί στο αγώνισμα του άλματος εις μήκος στους Ολυμπιακούς Αγώνες του 2000 στο Σίδνεϊ. Δεν κατάφερε να προκριθεί, καθώς τερμάτισε στην έκτη θέση στους αγώνες πρόκρισης. Το Φεβρουάριο του 2001 ανακοίνωσε επίσημα την αποχώρησή της από την ενεργό δράση.

 Ατομικές επιδόσεις 
+Πίνακας επιδόσεων κατά τη διάρκεια του παγκόσμιου ρεκόρ το 1988.ΑγώνισμαΕπίδοσηΆνεμοςΒαθμοί Σημειώσεις100 μέτρα μετ' εμποδίων12,69 δευτ. +0,5 μ/δ1.172Άλμα εις μήκος7,27 μ. +0,7 μ/δ1.264Καλύτερη επίδοση στο έπταθλο. Περισσότεροι πόντοι για ένα μόνο αγώνισμα.Άλμα εις ύψος1,86 μ.1.054200 μέτρα22,56 δευτ. +1,6 μ/δ1.123Σφαιροβολία15,80 μ.915Ακοντισμός45,66 μ.776800 μέτρα2 λεπτά 8,51 δευτ.987Ατομική καλύτερη επίδοσηΣύνολο7.291Παγκόσμιο Ρεκόρ

 Παραπομπές 

 Εξωτερικοί σύνδεσμοι 



 The Jackie Joyner Kersee Foundation

Κατηγορία:Αμερικανίδες αθλήτριες του στίβου
Κατηγορία:Επταθλήτριες 
Κατηγορία:Αμερικανίδες αθλήτριες του άλματος εις μήκος
Κατηγορία:Αμερικανίδες καλαθοσφαιρίστριες
Κατηγορία:Αθλητές του στίβου στους Θερινούς Ολυμπιακούς Αγώνες 1984
Κατηγορία:Αμερικανοί Ολυμπιονίκες
Κατηγορία:Αθλητές στους Παναμερικανικούς Αγώνες 1987
Κατηγορία:Αθλητές του στίβου στους Θερινούς Ολυμπιακούς Αγώνες 1988
Κατηγορία:Αθλητές του στίβου στους Θερινούς Ολυμπιακούς Αγώνες 1992
Κατηγορία:Αθλητές του στίβου στους Θερινούς Ολυμπιακούς Αγώνες 1996
Κατηγορία:Χρυσοί Ολυμπιονίκες του στίβου 
Κατηγορία:Αργυροί Ολυμπιονίκες του στίβου 
Κατηγορία:Χάλκινοι Ολυμπιονίκες του στίβου 
Κατηγορία:Κάτοχοι μεταλλίων του Παγκοσμίου Πρωταθλήματος Στίβου
Κατηγορία:Παγκόσμιοι πρωταθλητές στίβου
Κατηγορία:Εισαχθέντες στο Hall of Fame της IAAF